Þórólfur Guðnason, sóttvarnalæknir, segist ekki hafa fengið tilkynningu um að minna bóluefni berist hingað frá Astra Zeneca í næstu viku. Í gærkvöldi bárust fréttir af því að lyfjaframleiðandinn gæti ekki staðið við afhendingaráætlun næstu viku.
Fjallað var um málið í breska blaðinu Financial times, blaðið sagðist hafa skjöl undir höndum sem sýndu að í næstu viku gæti AstraZeneca aðeins afhent Evrópuríkjum helming þeirra skammta sem til stóð að þau fengju samkvæmt afhendingaráætlun. Evrópuríki áttu að fá 2,6 milljónir skammta en samkvæmt umfjölluninni verða þeir bara 1,3 milljónir og niðurskurðurinn dreifist jafnt yfir öll þau ríki sem áttu að fá bóluefnið. Samkvæmt afhendingaráætlun íslenskra stjórnvalda var von á tæplega tvö þúsund skömmtum af bóluefni AstraZeneca hingað til lands í næstu viku. Lyfjaframleiðandinn heitir því að bresturinn hafi ekki áhrif á heildarfjölda skammta á öðrum ársfjórðungi en óánægju gætir meðal leiðtoga Evrópuríkja og sumir óttast að skorturinn verði viðvarandi. Þórólfur Guðnason sóttvarnarlæknir segir í samtali við fréttastofu að hann hafi ekki fengið upplýsingar um að Íslendingar fái minna af bóluefni en áætlanir gera ráð fyrir.
Sóttvarnalæknir segist ekki hafa frétt af því að minna berist af bóluefni Astra Zeneca í næstu viku. Það er fullyrt í fjölmiðlum ytra að afhendingaráætlun standist ekki. 